पाएं अपने शहर की ताज़ा ख़बरें और फ्री ई-पेपरडाउनलोड करें
लालू प्रसाद यादव स्वास्थ्य कारणों से अभी पटना नहीं आएंगे, लेकिन वे जल्द ही RJD के विधायकों के साथ वर्चुअल मीटिंग करेंगे। कार्यकर्ता भी यही चाहते हैं कि लालू प्रसाद दिल्ली से ही दिलेरी दिखाएं। भास्कर ने कल ही खबर प्रकाशित की और लालू प्रसाद की दिलेरी दिखने लगी। लालू इसी रविवार 9 मई की दोपहर बाद 2 बजे अपने विधायकों से मुखातिब होंगे। इस वर्चुअल मीटिंग में बीते विधानसभा चुनाव में जीते-हारे RJD के सभी 144 प्रत्याशी जुड़ेंगे। वह अभी अपनी बड़ी बेटी मीसा भारती के घर पर दिल्ली में ही रह रहे हैं।
डेढ़ दर्जन बीमारियों से जूझ रहे लालू प्रसाद, शुभचिंतक चाहते हैं लालू RJD को वहीं से ताकत दें, अभी बिहार न आएं
समय है लालू प्रसाद के फ्रंट पर आने का
अभी शहाबुद्दीन की मौत के बाद RJD के मुस्लिम वोट बैंक में गुस्सा है। पूर्व उपसभापति सलीम परवेज ने पार्टी छोड़ दी है। समर्थकों की नाराजगी वाला वीडियो वायरल हो रहा है। दूसरी तरफ कोरोना की वजह से नीतीश सरकार बैकफुट पर है। कोर्ट ने भी सरकार के कोरोना से बचाव को लेकर किए गए इंतजामों पर तीखी टिप्पणी की है। कुल मिलाकर यह समय लालू प्रसाद के फ्रंट पर आने का है।
तेजस्वी यादव ने अपने बलबूते भले ही पार्टी को विधानसभा चुनाव में 75 सीटें दिलवा दी, लेकिन उन्हें भी मालूम है- लालू प्रसाद का जादू अलग चीज है। RJD के विधायकों के अंदर बेसब्री है कि लालू प्रसाद कब उनके साथ वर्चुअल मीटिंग करते हैं। लालू प्रसाद क्या-क्या निर्देश देते हैं, इसका भी इंतजार सभी को है।
JDU ने कहा- लालू को तेजस्वी से कहना चाहिए सवाल
इधर, JDU ने लालू प्रसाद की होने वाली वर्चुअल मीटिंग पर टिप्पणी की है। पूर्व मंत्री नीरज कुमार ने कहा- लालू की वर्चुअल मीटिंग का संदर्भ अगर राजनीतिक है तो उन्हें तेजस्वी यादव से पहला सवाल यही पूछना चाहिए कि उन्होंने लालू प्रसाद का नाम और फोटो विधान सभा चुनाव में क्यों कई जगहों पर हटा दिया था? लालू प्रसाद को यह भी पूछना चाहिए कि मां-पिता के गुनाह पर माफी क्यों मांग रहे थे? नीरज कुमार ने कहा कि अगर मीटिंग का मकसद कोरोना है तो सब को मिल कर इससे लड़ना चाहिए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva bho_Deva hin_Deva hin_Deva hin_Deva hin_Deva zho_Hant eng_Latn